SQ บวก 3.24% หลังคว้างานเหมืองแร่ดิบในเมียนมาร์ มูลค่า 3.67 พันลบ.
SQ บวก 3.24% หลังคว้างานเหมืองแร่ดิบในเมียนมาร์ มูลค่า 3.67 พันลบ. ล่าสุด ณ เวลา 10.22 น. ราคาอยู่ที่ 5.10 บาท บวก 0.16 บาท หรือ 3.24% สูงสุดที่ 5.30 บาท ต่ำสุดที่ 5.05 บาท มูลค่าซื้อขายที่ 234.28 ล้านบาท โบรกฯเล็งเพิ่มเป้ากำไร
10 ก.พ. 2560

ผู้สื่อข่าวรายงานว่า ราคาหุ้นบริษัท สหกลอิควิปเมนท์ จำกัด (มหาชน) หรือ SQ ณ เวลา 10.22 น. ราคาอยู่ที่ 5.10 บาท บวก 0.16 บาท หรือ 3.24% สูงสุดที่ 5.30 บาท ต่ำสุดที่ 5.05 บาท มูลค่าซื้อขายที่ 234.28 ล้านบาท 

บริษัท สหกลอิควิปเมนท์ จำกัด (มหาชน) หรือ SQ ระบุว่า เมื่อวานนี้ (9 ก.พ.) บริษัทได้ร่วมลงนามในสัญญาจ้างเหมาผลิตแร่ดิบ (ดีบุก) กับบริษัท เมียนมาร์ พงษ์พิพัทธ์ จำกัด ซึ่งเป็นผู้ว่าจ้าง เพื่อดำเนินการทั้งหลายที่เกี่ยวข้องกับการผลิตแร่ดิบ ณ เหมืองเฮนดรา เมืองเมตตา ทวาย สาธารณรัฐแห่งสหภาพเมียนมา เป็นเวลา 7 ปี มูลค่าโครงการ 3.67 พันล้านบาท
สำหรับขอบเขตงาน ประกอบด้วย งานขุดขนหน้าดินและกระสะ ,งานขุดขนแร่ดิบ ,งานบริหารการแต่งแร่ ,งานขนหางแร่จากโรงแต่งแร่ไปยังที่ทิ้งดิน และงานจัดการแร่ดิบและการพัฒนาปรับปรุงโรงแต่งแร่ เพื่อให้ได้ผลผลิตของแร่ดิบปริมาณ 1,800 ตัน/ปี ในปีที่ 1 และปริมาณ 2,100 ตัน/ปี ในปีที่ 2 ถึงปีที่ 7
โดยบริษัทจะเริ่มดำเนินงานภายใน 60 วัน นับแต่วันที่บริษัทได้รับแจ้งเป็นลายลักษณ์อักษรว่าผู้ว่าจ้างได้รับการต่ออายุประทานบัตรเหมืองจากสาธารณรัฐสหภาพเมียนมา และได้รับอนุญาตให้นำเข้าเครื่องจักรภายใต้การส่งเสริมการลงทุนจากคณะกรรมการลงทุนแห่งสาธารณรัฐสหภาพเมียนมา
ด้าน บล.เคจีไอ (ประเทศไทย) ระบุในบทวิเคราะห์ฯแนะ”เก็งกำไร” หุ้น SQ เป้า Consensus 5.725 บาท หลังบริษัทแจ้งลงนามสัญญาจ้างเหมาผลิตแร่ดิบ (ดีบุก) ในเมียนมา มูลค่ารวม 3,672 ล้านบาท ระยะเวลา 7 ปี โดยประเมินว่าจะเป็น Catalyst บวกที่ทำให้ Consensus ปรับประมาณการกำไรขึ้น โดยประเมินเบื้องต้นกำหนดสมมติฐานอัตรากำไรสุทธิ 7-10% จะทำให้ประมาณการฯของ Consensus เพิ่มขึ้นราว 10-14%
ขณะที่ บล.ไอร่า ระบุในบทวิเคราะห์ ให้ราคาเป้าหมายสำหรับหุ้น SQ ที่ 6.05 บาท โดย SQ ประกอบธุรกิจให้บริการขุดขน เหมืองแร่ มีความเสี่ยงต่ำกว่ากลุ่มฯ  ขณะที่ล่าสุด SQ ได้รับงานเพิ่มจากโครงการเหมืองแร่ดีบุก ที่เมียนมา มูลค่า 3,672 ล้านบาท ระยะเวลา 7 ปี ซึ่งทำให้ปริมาณงานในมือ (Backlog) เพิ่มขึ้นเป็น ประมาณ 33,672 ล้านบาท คาดว่าจะสามารถรองรับรายได้ตลอด 10 ปีข้างหน้า
ขณะที่ยังมีโอกาสเติบโตสูง จากโครงการต่างๆ ในภูมิภาค ที่ SQ อยู่ระหว่างเข้าประมูล เช่น โครงการ เซกองในลาว คาดชัดเจนภายในไตรมาส 2/60 มูลค่าประมาณ 1,200 บาท และแม่เมาะ เฟส 9  ที่คาดเปิดประมูลช่วงกลางปีนี้ มูลค่า 20,000-30,000 ล้านบาท แนวโน้มผลการดำเนินงานเติบโตดีต่อเนื่อง ทำให้คาดว่ารายได้และกำไรสุทธิมีโอกาสทำนิวไฮต่อเนื่องในช่วง 2-3 ปีข้างหน้า